**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 25 – 7 – 2025**

**ΑΜΑΡΟΥΣΙΟΥ Αρ. Πρ.: 185**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Δ/νση Π. Ε. Β΄ Αθήνας**

**Κοινοποίηση: ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, Δ. Ο. Ε., Συλλόγους Εκπ/κών Π. Ε. της χώρας**

**ΚΑΤΑΓΓΕΛΙΑ**

**καταστρατήγησης κατοχυρωμένων εργασιακών δικαιωμάτων των εργαζόμενων εκπαιδευτικών**

Το Δ. Σ. του Συλλόγου Εκπ/κών Π. Ε. Αμαρουσίου καταγγέλλει κατηγορηματικά και απερίφραστα τις ενέργειες της Δ/νσης Π. Ε. Β΄ Αθήνας, διότι εφαρμόζοντας τις βαθιά αντεργατικές πολιτικές του ΥΠΑΙΘΑ και της κυβέρνησης αναφορικά με την καταστρατήγηση της εργατικής νομοθεσίας και την κατάργηση των εργασιακών δικαιωμάτων των εκπαιδευτικών έχουν καταντήσει να υπερβαίνουν τα εσκαμμένα στέλνοντας μηνύματα ηλεκτρονικού ταχυδρομείου, εν μέσω θέρους και με τα σχολεία κλειστά, στις/στους Διευθυντές/Διευθύντριες των σχολείων της περιοχής ευθύνης του σωματείου μας ζητώντας τους: α) στις 21 – 7 – 2025 να συμπληρώσουν σχετική ηλεκτρονική πλατφόρμα μέχρι της 24 – 7 – 2025 αναφορικά με τη χρήση διαδραστικών πινάκων των σχολικών τους μονάδων κατά το σχολικό έτος 2024 – 2025 και β) στις 25 – 7 – 2025 να συμπληρώσουν σχετική ηλεκτρονική πλατφόρμα μέχρι τις 29 – 7 – 2025 αναφορικά με τα κτηριακά προβλήματα των σχολείων τους.

Για άλλη μια φορά τονίζουμε ότι πρόκειται για συντονισμένη επιχείρηση καταστρατήγησης και κατάργησης των εργασιακών δικαιωμάτων των εργαζόμενων εκπαιδευτικών οι οποίοι την περίοδο του καλοκαιριού και από 22 Ιουνίου έως 31 Αυγούστου εκάστου έτους τελούμε σε νόμιμη άδεια με τις σχολικές μας μονάδες κλειστές και σε αναστολή λειτουργίας και αυτό το γνωρίζουν πολύ καλά οι αρμόδιοι της Δ/νσης Π. Ε. Β΄ Αθήνας και του ΥΠΑΙΘΑ.

Όπως φαίνεται η Δ/νση Π. Ε. Β΄ Αθήνας και το ΥΠΑΙΘΑ αδιαφορώντας πλήρως για την εφαρμογή και το σεβασμό κάθε είδους εργατικής νομοθεσίας επιχειρούν να μετατρέψουν τους εργαζόμενους εκπαιδευτικούς των Δημοσίων Σχολείων σε δουλικά υποχείρια παντός καιρού και άνευ εργασιακών δικαιωμάτων προστρέχοντα να υλοποιήσουν κάθε είδους εντολή της υπηρεσίας ανεξαρτήτως τόπου και χρόνου αρχίζοντας την υλοποίηση των παράνομων και αντεργατικών πολιτικών τους πρώτα από τους/τις Δ/ντές – Δ/ντριες και Υποδιευθυντές/-ντριες και Προϊστάμενες/-νους των σχολικών μονάδων των οποίων δεν σέβονται και διαταράσσουν τις καλοκαιρινές άδειες στέλνοντάς τους ανυπόγραφες εντολές προς εφαρμογή.

Αν αυτή είναι η εφαρμογή των «οραματικού» χαρακτήρα εξαγγελιών της κυβέρνησης της Ν. Δ. και του κου Πρωθυπουργού περί «επιτελικού κράτους» και «πάταξης της γραφειοκρατίας» ας σταματήσουν εδώ την εφαρμογή της, διότι στα Δημόσια Σχολεία έχουμε ήδη πνιγεί και βουλιάζουμε στη βαθιά θάλασσα της γραφειοκρατίας που μας έφερε το δήθεν «επιτελικό» τους κράτος, με αποτέλεσμα να μην υπάρχουν πια ούτε οι καλοκαιρινές διακοπές για τους εκπαιδευτικούς των Δημοσίων Σχολείων.

Επιπρόσθετα, για άλλη μια φορά, τονίζουμε ότι αν δεν σταματήσουν άμεσα οι ενέργειες αυτές από την πλευρά των αρμοδίων της Δ/νσης Π. Ε. Β΄ Αθήνας, με τις οποίες επιχειρείται να καταργηθούν κατοχυρωμένα εργασιακά δικαιώματα των εκπαιδευτικών, το σωματείο μας θα χρησιμοποιήσει κάθε είδους κινηματικό αλλά και ένδικο μέσο για να αποδοθούν ευθύνες σε όσες/όσους υπηρεσιακούς παράγοντες παρανομούν και αποστέλλουν παράνομες ανυπόγραφες εντολές μέσω μηνυμάτων ηλεκτρονικού ταχυδρομείου στους υφισταμένους τους προς εκτέλεση ενώ αυτοί βρίσκονται σε νόμιμη άδεια.

Καλούμε, για άλλη μια φορά, το Δ. Σ. της Δ. Ο. Ε. να επιληφθεί του παραπάνω θέματος.

Τέλος, για άλλη μια φορά, τονίζουμε ότι παρέχουμε πλήρη συνδικαλιστική και νομική κάλυψη στα μέλη του σωματείου μας, ώστε να μην εφαρμόζουν κανενός είδους εντολές από την πλευρά φορέων της υπηρεσίας με τις οποίες καταστρατηγούνται – καταργούνται κατοχυρωμένα εργασιακά μας δικαιώματα.

